khistorydata/jeongjo-sjw-relations huggingface dataset:
정조 12년
尹行元啓曰戶曹判書徐有隣持氷丁釐正笏記依下敎來待矣傳曰入侍
정조 12년
洪仁浩以弘文館言啓曰本館上番副校理臣李太亨以御營廳從事官今日本營上下坐起時晝仕出去之意敢啓傳曰知道
정조 12년
洪仁浩以弘文館言啓曰新除授應敎李書九校理申大尹副校理李東稷修撰徐配修竝卽牌招察任何如傳曰允
정조 12년
洪仁浩以弘文館言啓曰新除授修撰鄭福煥時在全羅道昌平地經筵入番事緊請斯速乘馹上來事下諭答曰依啓
정조 12년
洪仁浩以兵曹言啓曰本曹敎鍊官行五窠今方有闕矣依定式標下軍兵中取才以其居首者塡差之意敢啓傳曰知道
정조 12년
洪仁浩以義禁府言啓曰吏曹判書吳載純下義禁府推考事傳旨啓下矣吳載純今方待命卽當拿囚而時任閣臣勿爲拿囚開坐捧供後出送待命所曾經文衡勿爲輕罪囚繫囹圄事俱載大典通編何以爲之敢稟傳曰時任閣臣曾經文衡法典俱有所載冢宰體重示警足矣何必留在待令所特爲分揀令政院一體牌招開政
정조 12년
洪仁浩以義禁府言啓曰忠淸道稷山縣成歡驛定配罪人尹行任今姑放送事承傳啓下矣尹行任放送事分付該道道臣之意敢啓傳曰知道
정조 12년
洪仁浩以義禁府言啓曰前郭山郡守趙爕令該府拿來重繩事傳旨啓下矣趙爕時在任所云依例發遣府羅將交代後拿來何如傳曰允
정조 12년
洪仁浩以刑曹言啓曰本曹佐郞李祉源割出訟案着署之狀已悉於臣勉兢日前上疏中矣自臣曹移文吏曹之後便是已遞之官而忽又呈狀吏曹遣辭之際事或爽誤語多逼拶體統所關不可仍置本曹佐郞李祉源爲先汰去何如傳曰允
정조 12년
戊申六月二十二日卯時上御重熙堂同副承旨入侍時同副承旨洪仁浩假注書趙台榮記事官李相璜金祖淳以次進伏訖上曰近來政院之不有嚴畏輒事覆難寧有如許道理紀綱乎仍命書傳敎曰臺閣所無之直節豈獨在於政院乎近來政院所謂覆逆特一窺覘特一迎合特一免謗三箇利害往來於方寸故寧犯無嚴之誅不避擧措之駭悖無論小事大事又無論繳還覆逆始於渠手出於渠口者小事抵死繳還大事亦抵死覆逆惟免自渠頒布之嫌如李時秀之頗解格例云者向夜擧措猶不免不誠無實依舊伎倆則如昨日承宣之迷闇不知方者何足深誅而非覆逆非繳還而初夜點下之前望無一言承受到四更後忽以不得出牌四字煩瀆丙枕如許事例如許道理不但前所未聞該承宣俄命沃溝付處該府以遠道付處無例爲奏原傳旨雖以拿勘改下所謂繳逆之近來新出謬例若不別般嚴防其弊殆有甚於隄防之壞弛窺覘之不足至於迎合迎合之不足抵死免謗要欲圖脫以區處自己一身爲妙方若此不已其漸將至於後君遺親而後已較諸隄防之蕩然均之爲世道之害朝廷之害毫無彼此輕重之殊此可泛看處耶以此傳敎書付政院廳壁須各常目使繳逆之流來美事無至毁畫又使中外之觀朝紙者絶妄度之習一以存古規一以矯渝俗又命書傳敎曰昨日擧措不可但以駭怪言當該承旨爲先令該府拿問重勘以存院規以尊國體上曰懿陵參奉朴興緖入侍出榻敎賤臣承命出與朴興緖偕入進伏上曰年今幾何興緖曰五十二歲矣上曰朴敏雄初拜何職乎興緖曰拜倡義使矣上曰爾是乃祖之孫而以逢今年感舊事之意特爲除職自初仕至于作宰盡心奉公克紹家聲可也命先退命書傳敎曰昨日重臣入侍亦有下敎旋又聞之輪行時癘本地亦熾盛云苟欲矯質何關於居謫久速俾免薰冒亦出終始生成之意成歡驛定配罪人尹行任今姑放送事分付命書傳敎曰昨因尹行任事言端始聞之湖西方有輪行之疾嶺南亦然云前此申飭之後方痛死亡何不登聞乎査問兩道草記京外無異則結搆收瘞等事其他頷顑致疾之類顧恤救活亦皆一一另飭列邑能有實效乎將此意措辭行會湖南寢息形止亦爲關問草記事令廟堂知悉命書傳敎曰近來本道大小狀啓皆以假都事替行此時道伯不可許久瘝曠新除授全羅監司不多日內辭朝無或遲滯事申飭命退承史以次退出
정조 12년
戊申六月二十二日巳時上御重熙堂戶曹判書入侍時左副承旨趙衍德假注書趙台榮記注官金鳳顯記事官金祖淳戶曹判書徐有隣以次進伏訖上命書傳敎曰兩司尙未備員違牌人員更卽牌招署經在外及未肅拜呈告人員許遞今日政以在京無故人差出待下批一體牌招備員署經又命書傳敎曰民事莫先於農政一雨一暘無非宵旰之關心深處九重寄耳目於道狀爲道伯者亦庶幾知予此意況今年雨澤西北稍過在三南則雖有一分弛慮西北則近頗憧憧箕伯北伯之狀參以所得多寡兼及來頭穡事前後陳聞各有所見至於此道伯春夏以來所謂枚啓殆不成說屢煩飭敎亦旣聞悉而甚至近日竝與例啓而闕之豈其雨澤近而止於畿境遠而始自箕域而本道則自金至黃不雨不暘無可登聞而然乎方面雖曰體重事有關於民事農政而泛忽若此此非孤負委畀乎前此種種瘡疣涵容亦已至矣其在爲民重農之意不可每每寬恕黃海監司金思穆罷職有隣曰內弓房每年捧上樺皮爲一千一百張而弓箭等所入合爲一千三百五十張故莫重進上所入常患不足至有每每先用或別判下之擧加下樺皮二百五十張分付該寺逐年進排事手本有年年加下宜卽變通啓下戶曹登對時稟處之命矣此是莫重進上所需且係陰雨之備而年年不足旣如此則揆以事面宜乎加數卜定而外方貽弊每勤軫念有不敢遽然仰請自今年爲始軍器寺所捧中二百五十張逐年輸送于內弓房本寺所用如値不足之時則依此數報備局取用事定式施行何如上曰依爲之出擧條上曰近日偶閱諸道穀簿則山多沿少太不相當裒益之政在所不已而移轉移貿難保無弊曾聞巡營用耗之規邑無定處隨其市直捨賤從貴巡營如此統營又如此故一年二年以致此多彼少之患今若使道臣統帥不計山沿不計貴賤一從營穀所在處取用則永除偏多偏少之弊而又聞各道支放多用詳定之法而穀賤之處年豐之時比詳定太減無以充數云而此亦不可不軫念未知何以則穀物無互換之弊支放有充補之道乎有隣曰山沿穀簿之不均未必不由於巡統營耗條取用之不計多寡一從市直誠如聖敎雖以臣所經兩道言之湖西則山沿穀價不至相懸而且値歉歲故幾乎按簿取用而至於湖南則歲豐穀賤山郡所在之穀每包僅捧二兩五戔三兩支放充數無路不得不略從左沿穀貴處作錢補其不足若或使之不計山沿不計貴賤只從營穀所在數爻留其本而用其耗修上成冊留置備局以爲憑考之資則朝令之下孰敢違越而但三兩支放有難遽然減削則年豐時穀賤處見縮之數無以充補湖南如此他道可知此一款之掣礙亦如聖敎今若使營穀量宜換置於穀貴處無豐無歉恰滿三兩之數而仍令無敢遷動則足可爲矯救之道而山邑之穀有入無出則末梢積峙一般此亦難便矣上曰苟利於民不宜較計於公家得失如右定制之後若値年豐穀賤支放不足之時則自朝家充給無所不可如以各道之種種狀請嫌其煩瀆則自廟堂往復道帥臣較數歲之中量宜加給仍卽定制嚴立科條則朝家雖有所損穀簿自抵均平此是民事所關以此意往議于領相後回奏仍問何時造朝與否以來可也命諸臣少退少頃諸臣以次進伏有隣曰臣謹依筵敎往議于領相則以爲聖敎及此實仰無瘼不祛無微不燭之德意而智慮淺短猝難對揚不勝惶悚大抵玆事合有變通久矣而救弊之道終涉掣肘諸道巡營及統營支放之需旣許全耗取用劃給穀物布在各邑則揆以事面宜乎不計多寡一從穀物所在處留本取耗而只緣年豐時穀賤處發賣價本之不能相當於支放之數不得不轉向穀貴處發賣補其不足故漸致沿縮而山峙今若嚴立科條著爲令式俾不得闊狹變通則穀簿庶無不均之歎而支放事勢旣如是掣礙則畢竟必有玩法之慮令甲之初或不無一二年奉行之效而朝家政令非止此一事則其何以每遣繡衣每煩飭敎乎營穀換置沿邑之論雖似矣而所謂營穀皆是盡分條方其分還後沿邑留庫之枵然有乖備不虞之意且沿邑穀物旣有自朝家恒式支用之數又有歉荒時互相轉移之擧則當此時其將不計營穀而取用今雖多數換置後則必復如前至於支放之需旣以某某道幾許石酌量劃給其來已久則更自朝家管領其足不足之數一値年豐穀賤之時待狀請隨處許施其於事面已涉猥屑較數歲之中酌量加給非但目下穀簿之無計推移豐歉無常穀價不一多寡贏縮何所適從而較量充給乎朝家旣不得加給又不得量給而只使道臣統帥一遵令甲莫敢移易則當其穀賤處發賣勢必準三兩之價勒徵之弊反致騷擾凡所以作法者欲其永久遵守也利之所在勢之所窒往往有行不得處年久飭弛之後畢竟冒犯干罪之患決無以禁止苟如是則法則不行而徒爲虧國綱之歸區區淺見則莫如去泰去甚之爲要道今若嚴飭諸道除非支放條多數減縮之時則必也如例作錢於山郡無敢過數取用於沿邊適可而止務從撙節沿邊則以儲穀爲主山郡則以去耗爲主大體多寡不甚相懸而其他憑藉支放恣意發賣不恤穀簿專事肥己者隨其現發以法從事則爲道臣統帥者庶幾懲畏不至濫猾云矣臣適因言端以嶺南山郡關西江邊穀物爲弊處盡分條以半分條相換每年耗條歉歲則依詳定發賣豐年則從市直發賣以除糴多受困之弊曾有筵稟定奪覆奏行會之事而批旨內不計得失惟以便民爲主之意有所言及則領相以爲此於穀多處矯救之方誠爲得之非但歉歲之依詳定豐年之從市直大爲便民之政如或時當大賑穀物踊貴之時則停其發賣許其所用以示事事爲民之意則比之多年積峙一時移貿之反貽民弊不啻懸勝云云旣有酬酢兼此仰達而造朝早晩則以爲聖念至及於賤臣去就不勝感泣而賤疾適此添痛姑待差減恭承召命云矣上曰領相言儘有意見若無平日講究于中者倉卒條對豈如是通透乎今日筵話卿其詳錄一通載之堂后日記俾作後考可也命退諸臣以次退出
정조 12년
兼都承旨沈豐之坐左承旨未差右承旨趙衍德坐左副承旨尹行元藥院直右副承旨洪仁浩坐直同副承旨南鶴聞坐直注書二員未差假注書李貞運藥院直趙台榮仕直事變假注書金和鍾仕
정조 12년
洪仁浩啓曰新除授右參贊鄭昌順過三日不爲出肅依定式推考警責仍卽牌招察任何如傳曰允
정조 12년
沈豐之啓曰左承旨尹師國今日不爲仕進卽爲牌招何如傳曰允
정조 12년
以左承旨尹師國牌不進推考傳旨傳于洪仁浩曰許遞
정조 12년
傳于南鶴聞曰寧邊府使留待
정조 12년
傳于南鶴聞曰同副承旨與寧邊府使入侍
정조 12년
玉堂前望單子入之應敎李敬五副應敎洪聖淵修撰李殷模副修撰沈晉賢落點
정조 12년
南鶴聞啓曰吏曹判書吳載純參判趙鼎鎭參議徐鼎修牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 12년
以吏曹參議徐鼎修牌不進罷職傳旨傳于南鶴聞曰只推更爲牌招
정조 12년
洪仁浩啓曰大司憲洪檢未肅拜執義李身晦掌令宋景煥閔彝顯持平李尙友宋煥箕俱在外監察茶時之意敢啓傳曰山林外未肅拜人員與諫臺許遞今日政差出待下批牌招察任如有未署經守令亦令署經
정조 12년
有政吏批判書吳載純進參判趙鼎鎭牌不進參議徐鼎修進同副承旨南鶴聞進以李亨逵爲大司憲柳焵爲大司諫權裕爲執義權恢爲掌令柳爲持平尹行晉爲獻納朴載淳爲正言黃昇源爲大司成李義玄爲刑曹佐郞張錫周爲中部都事成德雨爲東學敎授李洪載爲應敎李秉模爲知經筵申禹相爲奉常正朴聖泰爲軍資正李顯默爲副修撰林最遠爲監察李憲膺爲司僕主簿
정조 12년
兵批判書李在簡進參判具㢞參議宋鍈病參知柳誼入直進右副承旨洪仁浩進以李獻慶爲同知李致中爲副摠管鄭學畊爲兼司僕將李亨復爲都摠經歷副護軍李秀夏尹行履崔烜副司直李度默安聖彬金光岳朴載淳李得休副司果鄭澤孚鄭𣲚再政以李東榮爲訓鍊僉正
정조 12년
南鶴聞啓曰守令署經事命下矣諫院則已爲署經而憲府則大司憲李亨逵執義權裕掌令權恢牌不進掌令閔彝顯持平宋煥箕俱在外只有持平柳一人不得擧行云大司憲更卽牌招以爲備員署經之地何如傳曰允
정조 12년
洪仁浩啓曰藥房提調沈豐之副提調尹行元爲承候來詣閤外請對矣傳曰入侍
정조 12년
藥房口傳啓曰惠慶宮症候茹藿湯第三貼進服後諸節益有差勝之勢乎臣等不任區區伏慮之至臣等率諸御醫更爲入侍承候以爲議定繼進湯劑之地何如惶恐敢啓傳曰慈候比俄者湯劑議定時顯有差勝夜深後觀勢更進一二貼爲當方指問於諸醫卿等不必入侍矣
정조 12년
大殿王大妃殿惠慶宮中宮殿內閣政院玉堂藥房口傳夕問安答曰知道
정조 12년
傳于南鶴聞曰旣承慈敎明日朝廷問安勿爲之
정조 12년
以黃海監司啓本傳于南鶴聞曰如許農形狀啓前所未見此狀啓下廟堂嚴飭行會以所得多寡之適中過中有益無益使之論理狀聞
정조 12년
以黃海監司狀啓爲婢罪人德氷椒島鎭到配事傳于洪仁浩曰不過嚴飭宮屬之意放送
정조 12년
南鶴聞以弘文館言啓曰新除授修撰李殷模時在京畿驪州地經筵入番事緊請斯速乘馹上來事下諭傳曰依啓
정조 12년
南鶴聞以兵曹言啓曰本曹堂上軍官禁軍遞兒窠今方有闕矣依節目禁軍別將與各番將眼同取才以其居首者塡差之意敢啓傳曰知道
정조 12년
洪仁浩以刑曹言啓曰因殺獄罪人金漢重具格嚴囚依例檢驗事草記批旨內昨已此事入於廉問方令査處該掖隷亦已除名別無草記之事自本曹各別詳覈以爲具格擧行之地當初起鬧時事實之如此如彼彼曲此直姑無論轉至有癃老女人致斃之擧則無論因病中暍內傷被蹴踏由我之律金漢重烏得免乎待檢驗成獄與否卿等會推停當時値藏刑雖不用刑完決不完決間指一草記設或邂逅事關掖隷宜用加倍之律況致斃的實旣聞之後其不能常時檢飭之罪不可尋常處之亦不可以已汰置之該隷頭目爲先着加嚴囚待出場酌處一款草記稟處事命下矣咸尙文母柳召史初覆檢依例擧行則初檢官東部奉事李集命覆檢官漢城府主簿朴宗敬檢狀中實因皆以爲病患懸錄遍身上下仰合面初無毫髮㾗損云者如印一板雖以內損致命之獄言之傷㾗之不少槪見於生前者及至致命行檢之時無一不宛然畢露則柳召史之因病致命十分無疑成獄償命初無可論而柳女之致命旣在於相鬪後一兩日間且柳女致命前一日漢重發狀自本曹兩造取招則告隻鬪毆時尙文母出來詬辱故推送門內之狀昭載於漢重自服之招今日會推時推挽執杖之手一款漢重亦不能自掩則年少健漢乘憤手推之際手勢之緊歇輕重旣有未可知者年老抱病之人驚隕於漢重手推之際憤懟於尙文拘留之後一添再添輾轉添病竟至致命於兩日之內者事理明甚威逼人致命之律漢重在所難免而情理切害法有其文手推比威逼尤重則只施決杖追銀之律恐無以雪逝者之恨慰人子之心故金漢重以姑爲嚴囚待用刑嚴刑三次後照威逼律施行完決此獄旣不成獄則咸尙文事當施以誣告反坐之律而渠以母子至情初旣目覩其母被推添病之狀末又因漢重荷杖先發之計推捉拘留未覩其母致命時景色而遽聞其訃於半夜之間則痛冤之極認以其母之致命由於漢重之推擠者人情天理少無可怪渠旣認得如此則倉卒之頃不假計其傷㾗之有無而急於復讎率爾發狀亦非異事其在重倫紀之道白放亦無不可而殺獄發狀無實跡不成獄之後罪不及身則後弊之難防不可不深慮故咸尙文以待用刑刑推懲礪完決漢重頭目李彦宗漢重旣不償命則頭目之罪雖不至深重當初告隻鬪敺時漢重傷㾗則不過皮磨尙文傷㾗則被咬處深廣大段之狀自本曹旣已看審則頭目常時不能檢飭之罪固自如也當此嚴飭掖隷之日此等因事現露之類不可白放李彦宗自臣曹照律重勘何如傳曰允
정조 12년
吏曹判書吳載純疏曰伏以臣負罪至重受恩偏深本兼除旨前後聯翩顧情私實無揚揚供仕之望而間或因緣事會怵迫嚴命一再祗肅一味縮伏不敢以官職自居矣至若銓地一步尤所矢心自劃而不意除命忽下於千萬夢想之外臣倘怳震悸五內失守咫尺禁門屢犯違逋入侍之命遽下於泥首待勘之際臣逃遁不得冒登筵席略暴衷懇不能仰格縷縷恩敎鄭重諄複有足以孚豚魚而感木石臣於是感惶震越不覺淸涕之被面猶且迷不知變徑出禁扃臣罪至此實合萬隕乃蒙聖慈曲加涵貸止命問啓飭敎荐下臣情窮勢蹙冒沒出肅復玷鐵限之地未遂株守之志自顧慙靦人謂斯何臣於見職決不可冒膺之義非特臣心之所自定抑亦通朝之所共知臣若諉以已出晏然就列則上而辱朝廷而羞當世下而壞廉防而負素心臣豈敢爲此哉且夫微官庶僚一有薄眚細辜猶不敢苟然自恕臣雖無似顧其職則忝於冢宰也言其罪則關於先故也臣之去就所係非細臣初旣自陷於罪戾終又放倒於自處則臣固不足恤而其於累淸朝重四維之政何哉臣於向來僨事之後短章自劾鞶遞之恩不日而下凡厥瞻聆莫不傳誦而欽仰況臣感激銘鏤之心尤當如何哉噫殿下體諒之恩寧或以終始而有異微臣自靖之義不可以前後而有變此臣所以寧被方命之誅不敢爲仍冒之計者也噫臣冒參諡坐之罪實由是職也不察狀文之失亦由是職也故自玆以後纔聞銓部二字衷情驚隕神魂飛爽及夫重叨對家人而往往涕淚無從欲抑而不能得臣情到此其亦慼矣臣之屢次開政雖緣萬不獲已必遞之義寤寐耿結玆於天牌之下隨詣闕外瀝血呼籲仰干崇聽伏乞天地父母俯垂矜諒亟削臣職仍命勿復拾擬於銓衡之任以靖私義以卒終始生成之澤重勘臣逋慢瀆撓之罪以肅朝綱千萬至祝以吏曹判書吳載純上疏傳于南鶴聞曰日前行公迫於嚴命似此委折人孰不知則又復陳疏辭懇事近備例不可無警原疏還給從重推考仍以前牌催促斯速開政
정조 12년
副司直李聖圭疏曰伏以臣見差永寧殿秋享亞獻官誓戒隔宵而自數昨忽得輪行毒感頭疼如碎而寒熱交攻支節刺痛而不能運動落席叫囈不省四到房闥之間轉側須人以此病狀實無强起進參之望莫重大享緣臣而或致窘速則論其罪戾合被重典思之及此惶隕靡措玆敢忙控短章仰瀆崇嚴伏乞聖慈亟賜變通仍命重勘以便公私千萬幸甚答曰省疏具悉許令該曹付標
정조 12년
戊申六月二十三日卯時上御誠正閣同副承旨與寧邊府使入侍時同副承旨洪仁浩假注書趙台榮記注官金鳳顯記事官金祖淳寧邊府使金廷遇以次進伏訖上曰守令進奏職姓名可也廷遇仰奏上曰登科在何年乎廷遇曰甲戌年增廣爲之矣上曰爾與道伯有避嫌乎廷遇曰然矣上曰箕伯在東伯時有上下官不避之例乎廷遇曰李鉉重爲橫城縣監時有嫌避而相見云矣上曰然則似無相妨矣爾其下去武備諸事另加留意敎鍊等事亦爲申飭可也命宣諭訖廷遇先退命書傳敎曰政官牌招開政又命書傳敎曰玉堂番次苟艱在外及未肅拜人員許遞前望單子入之命退承史以次退出
정조 12년
戊申六月二十三日巳時上御重熙堂都承旨入侍時兼都承旨沈豐之假注書李貞運記注官金鳳顯記事官金祖淳以次進伏訖上曰政官有牌去來乎豐之曰參判參議則牌不進而判書則尙無牌去來矣上曰注書出去判書牌去來知入賤臣承命出回奏曰吏曹判書隨牌詣闕外不進將欲上疏云矣命退承史以次退出
정조 12년
戊申六月二十三日午時上御重熙堂右承旨入侍時右承旨趙衍德假注書趙台榮記注官金鳳顯記事官金祖淳以次進伏訖上曰政官入來與否知來賤臣承命出回奏曰吏曹判書又爲牌不進矣上曰更以前牌催促違牌勿爲呼望事分付賤臣承命出傳上曰新除授玉堂牌招出榻敎命退承史以次退出
정조 12년
戊申六月二十三日戌時上御誠正閣藥房提調請對入侍時提調沈豐之副提調尹行元假注書李貞運記事官李相璜金祖淳直閣鄭大容以次進伏訖上曰惠慶宮進服加減茹藿湯三貼製入出榻敎上曰醫官徐命緯卞觀海入侍賤臣承命出與徐命緯卞觀海偕入進伏上敎命緯曰俄聞卞觀海之言乎湯劑三貼進服後膈氣之上升者少有間焉或者有通利之效而然耶命緯曰此是差減之漸而似未夬得通利矣上曰更觀動靜諸節湯劑夜深後當更進乎待明朝進服乎命緯曰症候姑未夬除則夜深後更進二貼似好矣且湯劑中和蘇合元進服似爲責效之道矣上曰然則夜深後更觀動靜當進服矣上曰惠慶宮進服加減茹藿湯二貼更爲製入出榻敎上敎豐之曰副提調之不卽請對似緣生疎而首醫輩之擧行極爲駭然矣且坐直承旨之請對尤不成說藥房政院之擧行若是顚錯須另加申飭可也上曰明日朝廷問安不必爲之只大臣承候宜矣命退諸臣以次退出
정조 12년
兼都承旨沈豐之藥院直左承旨未差右承旨趙衍德坐直左副承旨尹行元坐右副承旨洪仁浩坐同副承旨南鶴聞坐直注書二員未差假注書李貞運藥院直趙台榮仕直事變假注書金和鍾仕
정조 12년
王大妃殿惠慶宮中宮殿藥房內閣政院玉堂口傳問安答曰知道
정조 12년
王大妃殿惠慶宮中宮殿藥房口傳夕問安答曰知道
정조 12년
藥房提調臣沈豐之副提調臣尹行元啓曰伏未審夜間聖體若何達宵焦憂之餘不瑕有所損之節惠慶宮症候諸節比昨夜益有差勝之勢乎今日臣等率諸御醫趁早入診詳察聖候惠慶宮進服湯劑更爲議定爲宜臣等不任區區憂慮敢此問安竝爲仰稟答曰知道診筵當議定湯劑矣
정조 12년
南鶴聞啓曰判府事徐命善領敦寧洪樂性判府事李福源李在協兪彦鎬左議政李性源右議政蔡濟恭爲承候來待矣傳曰入侍
정조 12년
南鶴聞啓曰時原任閣臣爲承候來待矣傳曰入侍
정조 12년
傳于南鶴聞曰格例雖似微事防範維持所關不細況起居承安事體莫重近來習俗事關格例看作繁文瑣節筵體之不嚴朝儀之不肅皆由於此前此隨事提飭非不知近於繁鎻如欲一味任置所謂格例將無以遵守雖以昨今問安一事言之承宣之除非藥院兼銜則但當請承傳色問安而已豈敢以承候詣閤請對乎原啓則昨夜雖勿頒布違例則甚矣凡於靜攝時問安有勿爲之敎而下於廷班則只廷班不爲之下於院館則只院館不爲之未嘗以廷班之勿爲移用於院館今日朝問安只於院館下勿爲之敎則內閣之只憑院館之批夕候無端不爲違式亦甚矣近密之地昧然如此俱不可無警承旨及時任閣臣竝推考
정조 12년
藥房口傳啓曰惠慶宮症候晩來諸節比朝更若何香薷養胃湯再次進服後益有差勝之勢乎臣等不任區區伏慮之至臣等率諸御醫更爲入侍議定繼進湯劑爲宜惶恐敢啓傳曰入侍
정조 12년
以金潤國囚單子傳于洪仁浩曰保放
정조 12년
戊申六月二十四日卯時上御誠正閣藥房入診時原任大臣閣臣承候入侍時提調沈豐之副提調尹行元同副承旨洪仁浩假注書李貞運記事官李相璜金祖淳醫官徐命緯金光國李翊臣卞觀海李春敷判府事徐命善領敦寧洪樂性判府事李福源李在協兪彦鎬左議政李性源右議政蔡濟恭一提學金鍾秀檢校提學吳載純鄭民始檢校直提學徐有防李秉模檢校直閣徐鼎修鄭東浚直閣鄭大容以次進伏訖上曰醫官進前命緯等進伏上曰昨夜童便和蘇合元進服後諸節顯有差勝之勢今日當先進童便後進湯劑乎命緯等曰先進童便益復通利之後繼進湯劑似宜矣命善等進前曰庚炎轉甚此時聖體若何上曰一樣矣命善曰王大妃殿氣候若何上曰一樣矣命善曰惠慶宮問安雖是一時症候而卽爲平復下情誠不勝慶幸矣上曰大勢雖得差勝而尙有餘氣誠憫迫矣命善曰餘氣之未卽夬除實是暑氣例症矣上曰諸節比昨顯勝矣命善曰誠萬幸矣命善曰近日則中宮殿諸節若何上曰一樣平順矣命善曰値今極熱聖候比前夏平善下情萬幸矣上曰當夏每有膈氣矣今則姑無是症矣上曰湯劑方欲議定卿等則先爲退出可也命善等承命退出上曰惠慶宮進服香薷養胃湯一貼製入出榻敎豐之曰政院則雖有勿爲問安之命而臣等則有異於是當有夕問安矣上曰唯命退諸臣以次退出
정조 12년
戊申六月二十四日卯時上御重熙堂都承旨入侍時兼都承旨沈豐之假注書趙台榮記事官李相璜金祖淳醫官徐命緯卞觀海以次進伏訖上曰湯劑中不入便香附何如命緯等曰然則去其木香入便香附好矣上曰今日當進幾貼乎命緯等曰朝食時進御一貼午後更進一貼好矣上曰惠慶宮進服香薷養胃湯一貼更爲製入出榻敎豐之曰童便進服後問安若何上曰漸有差勝之節矣命退諸臣以次退出
정조 12년
戊申六月二十四日酉時上御誠正閣藥房承候入侍時提調沈豐之副提調尹行元假注書李貞運記事官李相璜金祖淳直閣鄭大容醫官徐命緯金光國李春敷李翊臣卞觀海以次進伏訖豐之曰午間惠慶宮問安諸節若何上曰大體則比昨差勝而猶未夬復矣上曰醫官進前命緯進伏上曰諸節比昨雖差勝而午間又有上升之氣今日氣候頗昏困矣命緯曰此是症候退去之致誠萬幸矣上曰今日只進木麥茶數次而靑粱米飮則穀氣太過故姑未進服矣予意則症候中胃氣似不足以溫中行氣之劑進服則似好矣命緯曰臣之愚見亦如此矣然而昨日癨氣較重今日餘症之未得夬除勢固然矣上曰香橘茶實有力弱之慮養胃湯中入溫中行氣之劑則何如命緯曰二貼旣已進服今則以茶進服似宜矣翊臣曰養胃湯三貼則太過姑觀動靜先爲進茶宜矣上曰今日預爲議定湯劑可也觀海曰餘氣盡降然後可進溫劑今者症候非氣不足也似緣氣不調之致矣上曰專由於氣不足之致矣命緯曰症候若有不足之意則湯劑入溫潤之材以爲調理之道則誠好矣若進溫散之劑則反有妨於扶元之方矣上曰然則今日當進服香橘茶湯劑則更觀夜間動靜議定爲宜耶命緯曰聖敎誠至當矣上曰今者湯劑雖以消食爲主而症候則專是胃氣不足之致亦難專攻暑氣矣材料入沈香丁香之屬何如觀海曰不必入溫燥之劑當視夜間問安其在消補兼行之劑合有以參調胃之道矣命緯曰臣意則消導之方當用消補之法矣上曰今者症候雖是暑氣而本有積氣痰候故自前黃蓮之屬亦不能進服似有溫散之道矣爾等之見何如命緯曰自明日宜有人蔘加入之道矣症候若盡退則氣候比今必尤似不足矣翊臣曰氣降之後自致薾然矣上曰本症候專是寒痰及胃不足之致知此然後可定湯劑矣翊臣曰養胃湯性味亦溫矣上曰旣有寒痰之候則黃蓮不可進矣又有痰火則亦不可不消利矣命緯曰湯劑當以膈氣之潤下爲主矣上曰溫潤之劑得無泥滯之慮耶卞觀海之見亦如此乎觀海曰徐命緯之言亦以爲溫劑之難進而臣意則亦不可過用潤劑矣上曰旣是寒痰則當主溫矣觀海曰其在順月令之方溫劑旣不可進而養胃湯若入半夏陳皮之屬則亦爲降寒痰之道矣今者症候非但氣不足之致當用消補兼行之方矣上曰養胃湯中若加入溫劑則何如命緯曰本方中略爲裁酌則好矣上曰出去後方文議定以入可也今日則當先用香橘茶乎命緯曰然矣上曰停當後草方文先入之可也命書榻敎曰惠慶宮進服香橘茶一貼製入命退諸臣以次退出
정조 12년
兼都承旨沈豐之藥院直行左承旨趙瑍坐右承旨趙衍德坐左副承旨尹行元坐右副承旨洪仁浩坐直同副承旨南鶴聞坐直注書二員未差假注書李貞運藥院直趙台榮仕直事變假注書金和鍾仕
정조 12년
王大妃殿惠慶宮中宮殿藥房口傳朝問安答曰知道
정조 12년
藥房提調臣沈豐之副提調臣尹行元啓曰伏未審夜間聖體若何連日焦憂之餘不瑕有所損之節惠慶宮症候諸節比昨益有差勝之勢乎今日臣等率諸御醫趁早入診詳察聖候惠慶宮進服湯劑更爲議定爲宜臣等不任區區伏慮敢此問安竝爲仰稟答曰知道慈候夜來寢睡安穩益有差勝之效卿等與諸醫入侍議定湯劑可也
정조 12년
洪仁浩啓曰判府事徐命善領敦寧洪樂性判府事李福源李在協兪彦鎬左議政李性源右議政蔡濟恭爲承候來待矣傳曰入侍
정조 12년
兩司前望單子入之大司憲尹蓍東大司諫鄭啓淳執義尹行履掌令申禹相落點
정조 12년
以大司憲尹蓍東牌不進推考傳旨傳于洪仁浩曰更爲牌招
정조 12년
以大司諫鄭啓淳執義尹行履牌不進罷職傳旨傳于洪仁浩曰只推更爲牌招
정조 12년
傳于南鶴聞曰未肅拜玉堂許遞今日政差出
정조 12년
有政吏批判書吳載純進參判趙鼎鎭牌不進參議徐鼎修式暇同副承旨南鶴聞進以趙瑍爲承旨尹羽烈爲副修撰李在學爲戶曹參判黃宗大爲典設別提金世輝爲瓦署別提興海郡守李泰賢庇仁縣監李郁延相換
정조 12년
沈豐之啓曰新除授承旨趙瑍卽爲牌招察任何如傳曰允
정조 12년
兵批判書李在簡進參判具㢞參議宋鍈病參知柳誼入直右副承旨洪仁浩進啓曰南兵使今當差出而擬望之人乏少道內守令竝擬何如傳曰允以李謙會趙𡹘爲都摠都事李潤慶爲南兵使副護軍李身晦李洪載宋景煥副司直洪檢尹師國閔台爀朴長卨李尙友副司果鄭福煥尹羽烈李顯默崔重圭僉知單鄭學耕訓鍊奉事單鄭仁載
정조 12년
吏批再政以鄭大容爲副應敎李洪載爲奉常正李東曄爲會寧府使洪大默爲玄風縣監
정조 12년
傳于趙衍德曰尋常御用身爲有司之臣義當盡心莫重湯劑所用擧行萬萬駭然以本職劇任姑不重勘不可仍而無警尙衣院當該一提調爲先越俸三等
정조 12년
以原春監司狀啓通川歙谷兩邑漂壓民戶恤典題給事傳于洪仁浩曰大雨時行固幸矣本道則優不如不優已爲本道甚以爲慮觀此狀辭十五日之雨如是滂沱通歙被墊民戶至踰卄餘人物雖幸無事方農失巢極爲關心除尋常各別顧助最殘戶拔例加助一體報該曹以公穀會減諸邑則伊日雨水不至如彼其爲災云雖可幸也不可以此弛心近日驟雨異於連日均霑則雖道伯未必周知更令盡心探察過處預講撫摩之策尤過處別給農糧農不奪時民得糊口俾有申飭之實效事令廟堂嚴飭該道
정조 12년
藥房口傳啓曰惠慶宮症候晩後諸節比朝更若何加味養胃湯進服後益臻平復之境乎臣等不任伏慮之至臣等率諸御醫更爲入侍承候議定繼進當否爲宜惶恐敢啓答曰慈候比朝益勝膈間滯候通利但微有腹痛餘症蓋因胃氣姑未復常痰積用事今則有力疎導不若平平斡旋養胃湯再進亦恐如何招問醫官諸說亦然昨日所進香橘茶元方中去檳榔白扁豆減藿香橘皮各一錢加便香附一錢五分半夏白茯苓縮砂各一錢人蔘甘草各五分一貼製入卿等不必入侍矣
정조 12년
南鶴聞以弘文館言啓曰新除授副修撰尹羽烈卽爲牌招察任何如傳曰允
정조 12년
以副修撰尹羽烈牌不進罷職傳旨傳于南鶴聞曰只推
정조 12년
黃海監司李敬倫疏曰伏以居諸迅駛文禧廟終祥奄過禫月又屆一天之讎冤未雪八域之悲隕如新仰惟止慈之情何以自抑仍伏念人臣之受恩君父終古何限而豈有如臣家者乎嗚呼臣之先臣受知先朝致位元輔閱歷艱虞夷險一節而眷遇不替於始終哀榮備極於存歿如臣藐孤亦藉餘庥早通朝籍濫廁宰列追先臣未卒之志欲報之於殿下而涓埃莫效夙夜兢懼乃於月前獲備宿衛之列遽承宣召之命追念先臣向國之忠天語諄諄曠絶隆摯咫尺前席感涕縱橫旋又特命節惠之催宣仍賜誄文之親製字字恩言句句華衮實有後生之未曾聞微臣之未盡知者瞻聆莫不動色國人爲之傳誦至若食物衣資亦及於老母母子相對稽首攢祝只有驚惶摧咽而已苟使先臣有知寧不飮泣於九原乎嗚呼生平之腔血未暴當時之耳目寖遠雖荷上天之俯鑑難望危忠之表顯今於身歿數十年之後闡發崇報靡有餘蘊此實千古人臣所未得者世世生生隕結糜粉尙何以報答萬一耶區區自矢於心者惟在殫竭愚鈍生死向前庶可以歸見先臣矣忽於千萬意外伏承海藩除命臣誠惝怳震越罔知攸措噫臣之本末長短惟聖明悉燭之何嘗彷彿於旬宣之任而況海西一路介於山海之間土無常稅民多健訟舟車交會冠蓋旁午視諸路尤號難治以臣綿薄之才畸孤之蹤將何以彈壓而剸理乎恩愈重而報效無階責彌大而稱塞無望今若徒恃寵靈冒昧承當則其於僨國事而忝先訓何哉玆敢瀝血陳章仰暴情實伏乞聖慈俯賜矜諒亟命鐫改新授藩任俾得優游散地隨分自效以卒終始陶甄之澤千萬幸甚答曰省疏具悉卿其勿辭往欽哉
정조 12년
全羅監司徐龍輔疏曰伏以臣於本月二十一日伏奉敎旨以臣爲全羅道觀察使者臣手擎恩誥首以頓地感極而涕不覺五情之失守也噫臣之出身十有五年于玆菲材蔑能無當於百執事之末而幸逢聖明之世偏沐雨露之澤始玷珥管旋叨奎銜昵陪香案瞻依耿光世所稱華貫要津聞命輒膺不敢爲逡巡違逋之計臣雖不肖寧昧貪戀之義甘犯冒濫之戒祗緣仰感鴻私俯竭駑鈍矢心於塵刹之報區區衷赤庶在淵鑑之中而顧臣愚魯懶慵專不事事不惟臣自知甚明同朝亦未嘗齒數方岳之任豈臣夢想所及矧玆湖南一方人物之富庶財賦之委積冠於諸路雖使威望素著年位俱隆者當之猶懼不堪克副臣是何人乃敢當此不敢當而冒當晏然坐政事堂揚揚行刺史事黜陟五十州長吏南之人士必曰朝廷之乏人也如此朝廷之不重藩寄也如此而其所以累則哲而乖器使爲如何哉且臣出入禁闥以後未曾有旬月逖違今當顒祝之時倍切戀結之忱而若其僨事之慮辱知之懼尤有不得不一暴者披瀝肝血仰請裁處伏乞天地父母亟寢臣湖南新命回授可堪之人以重方面以安賤分不勝大願答曰省疏具悉卿其勿辭速往欽哉
정조 12년
正言朴載淳疏曰伏以臣自來情勢不敢抗顔於臺次者非徒通朝之共知抑亦聖明之俯悉前後除旨輒事違傲辜恩負罪尋常惶隕畎畝涵詠自分棄物而近緣大慶指日顒望誠切進伏城闉徊徨日久玆者昨今來柏府薇垣除命連下於夢想之外臣誠惶懍感激益不知措躬之所也私義無可進之勢言責非虛縻之地不得不復事號籲伏乞天地父母亟賜鐫免仍治臣逋慢之罪焉以臣情地之危卼顧何敢出言論事而聞見所及竊有駭惋者不容終默略此附陳伏願垂察焉顧今刑法之藏而不用實由於關係至重而噫彼韓晩裕李儒慶乃以侍從之臣居官以後用杖用棍狼藉無憚一則不思分憂委任之眷一則全負起廢特補之恩而乃有此故犯之擧迹其所爲誠極痛惋臣謂殷山縣監韓晩裕亟施刊削之典順川郡守李儒慶特用徒配之律斷不可已也至若前兵曹判書鄭昌聖事事已上徹臣不必索論而伊時恇怯失措之狀有若鳥駭獸竄者然輿儓下賤莫不指點唾罵目之以逃帥誠爲聖世之一大變怪朝廷之一大羞恥也出給帶率之親校任其撲打不恤死生則將何以慰三軍之心而主中權之任乎及其閑良輩推捉之時又任其校卒之逞憾或突入內庭或恣意驅迫景色愁痛聽聞諠騰事未前有言亦可恥以此以彼節節駭怪此不可以罷職薄勘而止臣謂前兵曹判書鄭昌聖爲先削黜永刊本兵之望以爲尊朝廷重師律之地焉答曰省疏具悉韓晩裕譴削事李儒慶徒配事一則示警足矣一則人人而雖如此渠當隨事小心其爲駭然非晩裕之比補亦譴耳亦不可一恕一否竝不允前兵判事亦已處分爾其勿辭從速察職
정조 12년
敎全羅監司徐龍輔書曰考成績於近民薄試西邑眷重寄於分治遂命南維予固熟知今何多誥惟卿以重厚沈深之質有雋爽通明之才蓋自釋褐之初已占眞宰相地步廼於弱冠之歲尙有老成人典刑惟出入進止之有常念靡忽尺寸之守雖幾微聲色之不露識則優分數之明居家無門外高車可是官職之大耐持身若閨中處子庶免憂患之橫來夙就文華縱不小技之自衒分掌典故已知政事之兼優予由是眷遇特隆式至今嚮用無替翰苑奎署歷踐近密之淸銜相府銓曹俱被郞僚之極選妙年之聲望彌著居然緋玉之序陞平時之抱蘊旣多久矣盤錯之莫遇惟彼五十州按察之任政須二千石循良之治地視邰邠緬惟王基之肇自劇同貝魏素稱民物之寔繁橘柚竹箭之宜貨利都會魚鹽粟米之出貢賦委輸數歲之饑饉相仍一方之凋瘵轉甚人命方困疾易乘於流行民産無恒患或警於竊發紙邑之徵納纔減倘見積弊之回蘇扇工之愁怨獨多若爲長策之懷保眷周行疇若予采而僉擧曰惟汝諧玆授卿以全羅道觀察使兼兵馬水軍節度使巡察使全州府尹卿其克懋素存祇服明訓還溝壑於袵席百堵皆興壯鎖鑰於襟喉一境永謐永惟作成之道擧孝興廉必軫撫摩之方輕刑薄斂惟威重可以彈壓惟綜理莫如稱平守淸簡而戒宴安必嚴律己振紀綱而明黜陟以務恢公其餘稟裁厥有彝典於戲淸漢一渡想切夙夜在公之思福星遙輝庶忘宵旰憂民之念故玆敎示想宜知悉
정조 12년
戊申六月二十五日寅時上御誠正閣藥房入診大臣閣臣承候入侍時提調沈豐之副提調尹行元假注書李貞運趙台榮記事官李相璜金祖淳判府事徐命善領敦寧洪樂性判府事李福源李在協兪彦鎬左議政李性源右議政蔡濟恭一提學金鍾秀檢校提學吳載純原任提學鄭民始檢校直提學徐有防李秉模檢校直閣徐鼎修鄭東浚直閣鄭大容醫官徐命緯李春敷金光國李益臣卞觀海以次進伏訖命善等曰炎熱轉甚焦憂多日聖體若何上曰一樣矣命善等曰伏覩藥房啓辭批旨有差勝之敎實不勝慶幸而朝來惠慶宮問安更若何上曰漸臻差勝而今夜則寢睡頗爲昏困似是症減之效矣敎命緯等曰爾等欲進消滯之劑此似合宜而論以本症候素有寒痰膈火之症胃氣不足積氣上陞且初日多進湯劑丸藥故恐或有損害胃氣之慮今則用溫中行氣之劑何如命緯曰臣等賤見宜用淸涼之劑姑不可徑進溫劑矣上曰今日湯劑當入人蔘耶命緯曰當入之矣上曰然則依此爲之可也命書榻敎曰惠慶宮進服加味養胃湯一貼製入上曰副提調出去監製可也行元先退上敎性源曰卿等今旣登筵有何稟達事乎性源曰別無仰達矣上曰今番都政別無做錯乎性源曰臣未能詳知而戊申軍功人子孫東銓則着意收用西銓則別無錄用故臣一欲仰達矣兵判今已罪遞矣濟恭曰臣聞東銓政事中淸白吏子孫收擬也捨其父而錄其子故領相捉囚政吏云矣上曰卿等謂前兵判事何如也命善曰是誠變怪極爲驚駭若使兵判初能嚴其紀律則豈至此境乎性源曰大司馬之見辱於閑良實是前古所無之事而況試射之日無異師行則前兵判之遭此困境亦可謂疲軟矣濟恭曰閑良事自歸於下凌上之科如是而國何以爲國乎臣始聞驚駭其後繼聞則率去帶校先爲汰去仍爲出給云然則兵判事誠駭然矣上曰此閑良輩皆是亂民故初欲誅一閑良以正名分矣從後聞之則兵判汰其帶校仍爲出給云出給後閑良輩豈有不打之理乎此是兵判之養成也濟恭曰若無摘去將牌之事而閑良輩任自毆打則其罪果爲深重若其不然罪反爲輕矣上曰校卒輩憑藉將令突入士夫內庭云此亦兵判不能禁飭之責矣命善曰前兵判事終始皆錯誤矣上曰刑曹郞廳事果何故也性源曰其在堂郞之義在下者尤非矣命善曰參議之草記論罪可也而至於上疏太過分數矣鍾秀曰臣於此事初欲解紛矣詳聞其委折則李祉源之事誠非矣上曰右副承旨與下直守令入侍出榻敎賤臣承命出傳右副承旨洪仁浩淮陽府使金載順富寧府使李光爕鐵山府使洪繼哲郭山郡守白慶周平海郡守趙義鎭橫城縣監具世元興海郡守李泰賢尼城縣監金履溫玄風縣監宋碩欽以次進伏上曰守令各奏職姓名載順仰奏上曰卿今老矣何求而出外也命善曰取其便近爲之云矣世元進奏上曰年限幾迫乎世元曰年今六十七歲矣上曰勿以年限之已屆少或廢弛也泰賢進奏上曰將老下去乎泰賢曰道路逈絶不得將往矣上曰爾之父母已經回婚禮云情理似難遠離其在孝理宜有體下之道矣命書榻敎曰庇仁縣監李郁延興海郡守李泰賢相換碩欽仰奏命奏七事碩欽仰奏訖上曰農桑之義云何碩欽曰成就農桑之謂也上曰只知字音誠可駭也性源曰玄風縣監宋碩欽七事仰對之際農桑盛之盛字誤以成字仰奏字音字義隨問隨改擧措顚錯罷職何如上曰不知開卷第一義駭然則駭然而以此遞罷似非試可之意爲先拿處可也濟恭曰邑雖小許多民生之榮悴苦樂皆係守令如知其不可則恐難容護矣上曰依爲之出擧條上曰此等事誠可悶矣初以不可堪之人銓曹爲其要譽亦皆除邑矣命善曰此事誠難處初仕之人銓曹不可不詳愼矣繼哲等進奏訖命宣諭仍命退諸臣以次退出
정조 12년
戊申六月二十五日卯時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上命書正言朴載淳疏批訖上曰李儒慶之事是何擧也仁浩曰渠之性品素甚怪駭矣命書傳敎曰外補降於竄配一等謫倅之稱自古而然笱有別般請罪之事則該道當狀聞京司則當啓論以待處分而今番順川倅事該曹之循常例無難降考有違常式殷倅之同事勿論亦涉斑駁似因元等第之差間而然不可無警飭其時開坼銓官竝推考又命書傳敎曰有未署經守令臺諫不備尙未署經云兩司違牌在外及衆所共知實病人竝許遞前望單子入之待下批牌招署經仍令辭朝命退承史以次退出
정조 12년
戊申六月二十五日卯時上御重熙堂戶房承旨入侍時左承旨趙衍德假注書趙台榮記注官金鳳顯記事官金祖淳檢校直提學徐有防檢校直閣徐鼎修鄭東浚以次進伏訖上命讀京畿監司褒貶啓本訖衍德曰卽伏見京畿監司洪秀輔今春夏等褒貶啓本則守令無一人居下殊無嚴明殿最之意推考警責何如上曰依爲之出擧條上曰政官牌招開政出榻敎命退諸臣以次退出
정조 12년
兼都承旨沈豐之藥院直行左承旨趙瑍坐右承旨趙衍德坐直左副承旨尹行元坐右副承旨洪仁浩坐同副承旨南鶴聞坐直注書二員未差假注書李貞運藥院直趙台榮仕直事變假注書金和鍾仕
정조 12년
藥房提調臣沈豐之副提調臣尹行元啓曰伏未審夜間聖體若何多日侍湯不瑕有所損之節惠慶宮調攝中氣候諸節比昨何如而餘症快臻平復乎臣等今日率諸御醫趁早入診詳察聖候惠慶宮進服湯劑更爲議定爲宜臣等不任區區伏慮敢此問安竝爲仰稟傳曰入侍
정조 12년
傳于南鶴聞曰完伯留待仍令當日辭朝
정조 12년
以大司憲尹蓍東再牌不進推考傳旨傳于南鶴聞曰初叨實職宜令一伸廉隅許遞前望單子入之待下批牌招察任
정조 12년
大司憲前望單子入之金載順落點
정조 12년
兵曹以白東俊爲守禦中軍
정조 12년
藥房口傳啓曰惠慶宮氣候調攝諸節晩來更若何俄者製入湯劑已爲進服而餘症快臻平復乎臣等率諸御醫更爲入侍承候議定繼進當否爲宜臣等不任區區伏慮惶恐敢啓答曰知道招問醫官已下敎卿等不必入侍矣
정조 12년
戊申六月二十六日卯時上御誠正閣藥房入診入侍時提調沈豐之副提調尹行元假注書李貞運記事官李相璜金祖淳檢校直提學徐有防醫官徐命緯金光國李翊臣卞觀海張宅祚以次進伏訖豐之曰多日侍湯之中聖體若何上曰一樣矣豐之曰夜間惠慶宮症候益爲夬復乎上曰昨夜則諸節比再昨夜不逮似緣日氣之酷熱矣上曰醫官進前命緯等進伏上曰症候自昨日午後微有腹痛之漸進服米飮則痛勢尤緊故不能多進寢睡亦不穩行步則氣候曛眩必是元氣不足之致無論膈氣暑氣滯氣與否腹痛之症候夬除然後始可有思食之念湯劑當以養胃湯加減乎當進六君子湯乎命緯曰腹痛症候則似緣餘氣之未盡通利故也當以消導爲主矣觀海曰臣意亦如此湯劑當以消導爲主矣上曰當依前方乎命緯曰辛曲麥芽是當劑而但味甚不佳恐難進服矣觀海曰消導之劑則莫如辛曲麥芽矣命緯曰白豆蔲亦爲調理榮衛之劑矣上曰藥材之錯入得無所妨耶觀海曰命意相同則別無所妨矣且縮砂之加入亦好矣命緯曰若入白豆蔲則草果當拔之矣上曰人蔘當入幾分乎命緯曰當入五分矣上曰然則依此爲之可也命書榻敎曰惠慶宮進服加味養胃湯前方中去吉更白扁定草果加神曲麥芽各一錢白豆蔲五分一貼製入豐之曰多日焦憂之餘合有脈候診察之道矣上曰不必診察矣命退諸臣以次退出
정조 12년
戊申六月二十六日卯時上御重熙堂右承旨入侍時右承旨趙衍德假注書趙台榮記注官金鳳顯記事官金祖淳檢校直提學徐有防檢校直閣徐鼎修鄭東浚以次進伏訖上曰惠慶宮進服加減六君子湯一貼製入出榻敎上曰全羅監司入侍出榻敎賤臣承命出與全羅監司徐龍輔偕入進伏上曰卿之見任任大責重何以按治必務明察彈壓之政可也龍輔曰殫竭奉公欲效萬一之報矣上曰何當發程耶龍輔曰再明日欲發行矣命退諸臣以次退出
정조 12년
兼都承旨沈豐之藥院直行左承旨趙瑍坐右承旨趙衍德坐直左副承旨尹行元坐右副承旨洪仁浩坐直同副承旨南鶴聞式暇注書二員未差假注書李貞運藥院直趙台榮仕直事變假注書金和鍾仕
정조 12년
藥房提調臣沈豐之副提調臣尹行元啓曰伏未審夜間聖體若何寢睡水剌之節亦何如侍湯已至多日不瑕有所損惠慶宮調攝中氣候比昨何如而諸節快復常度乎臣等今日率諸御醫趁早入診詳察聖候惠慶宮繼進湯劑更爲議定爲宜臣等不任區區伏慮敢此問安竝爲仰稟答曰知道提調入侍議定湯劑可也
정조 12년
洪仁浩啓曰來初一日輪對日次而宗廟秋享大祭齋戒相値頉稟之意敢啓傳曰知道
정조 12년
南鶴聞啓曰卽者檢閱李相璜謂有身病陳疏徑出原疏纔已退却矣依定式禁推傳旨捧入之意敢啓傳曰聞其實病難强不得已徑出云禁推分揀給由
정조 12년
藥房口傳啓曰惠慶宮調攝氣候晩來更若何午間製入湯劑進服後諸節益臻差勝乎臣等率諸御醫更爲入侍承候何如臣等不任區區伏慮惶恐敢啓答曰知道湯劑進服後膈間顯有涼意恐有妨於寒痰而腹痛時時微現此或爲湯劑效益更觀夜間氣候繼進當否當議定卿等不必入侍矣
정조 12년
傳于洪仁浩曰潦熱如此該房承旨取見禁府刑曹囚徒書入點下者決放以啓
정조 12년
洪仁浩啓曰潦熱如此該房承旨取見禁府刑曹囚徒書入點下者決放以啓事命下矣依下敎禁府保放罪人金泰熙卽其地定配林致秀張泳李仁煥張敬相延德雨依本律勘放草記閔廷桓依他檢官例勘放草記金潤國前配法已施以奪告身放送時囚罪人權友仁付過放送李得臣以不應爲而爲律勘放刑曹輕囚罪人安福崇權㸇吳景雲申應祺元亨斗梁啓賢照律草記金守海勘處韓吾公尹致衡決配黃一哲遠配待用刑嚴刑三次奴好乭李世興傷處看審勘放草記趙漢璡已推覈則照律草記南莫乭抄出文案草記金漢重定配池聖禧罪犯商量決放朴茂盛罪犯商量勘放朴聖彩保放事分付禁府刑曹之意敢啓傳曰知道
정조 12년
以文兼柳文養書啓漢江鎭舍修改事傳于洪仁浩曰此後自訓局主管修補依他營例爲之前聞史官之言今見宣傳官書啓可知其所見不似趁卽修補事分付該營
정조 12년
南鶴聞以吏曹言啓曰今此宗廟永寧殿秋享大祭大祝皆以侍從塡差矣時無職名人員令該曹口傳付軍職何如傳曰允
정조 12년
兵曹口傳政事副司果權裕李尙度鄭致淳李彦祐
정조 12년
趙衍德以賑恤廳言啓曰今月二十六日乃是三巡給糧當次日故發遣本廳郞廳與備邊司郞廳各該部官同往四郊新舊病民中抄其貧窮尤甚者一遵式例東部字內十九口西部字內八口南部字內三十五口北部字內二十二口合八十四口處米一石十斗二升一一分給二十一日二十四日本廳郞廳與備邊司郞廳間三日摘奸時目見遑汲之類不拘八日之限壯弱之例卽地救急之數東部字內十口西部字內二十口南部字內一百四口北部字內三十一口合一百六十五口米爲三石六升之意敢啓傳曰知道俄因備郞所告分給形止已知之而昨今大雨能免滲濕之患乎更加申飭各部可也
정조 12년
全羅監司徐龍輔疏曰伏以臣猥膺藩除纔已辭陛矣仍伏念臣之母山在於京畿砥平地臣職事所縻久曠省掃今當遠離松楸入望雨露增感玆敢略陳短章仰瀆崇聽伏乞聖慈俯垂鑑諒特許歷省以伸至情千萬幸甚答曰省疏具悉卿其依所請歷省
정조 12년
戊申六月二十七日巳時上御重熙堂都承旨入侍時兼都承旨沈豐之假注書李貞運記注官金鳳顯記事官金祖淳以次進伏訖上曰卿聞醫官之言乎慈宮症候自今日有渴漸雖緣日氣之苦熱或慮藥燥之所致故湯劑進服之道誠爲難愼矣太體滯候尙不順下今已至五日誠切悶矣今日則毋論溫劑涼劑只以一貼進服好矣命書榻敎曰惠慶宮進服加味六和湯一貼製入豐之曰多日侍湯日氣又苦熱聖體若何上曰一樣矣豐之曰月令湯劑合有進御之道矣上曰不必進御矣上曰左承旨入侍出榻敎命退承史以次退出
정조 12년
戊申六月二十七日巳時上御誠正閣大臣閣臣承候入侍時行左承旨趙瑍假注書趙台榮記注官金鳳顯記事官金祖淳判府事徐命善領敦寧洪樂性判府事李福源李在協兪彦鎬一提學金鍾秀檢校提學吳載純原任提學鄭民始檢校直提學徐有防李秉模檢校直閣徐鼎修鄭東浚直閣鄭大容以次進伏訖命善等曰昨今日氣蒸鬰聖體若何上曰一樣矣命善等曰惠慶宮氣候昨有差勝之敎已不勝慶幸而夜來諸節更若何上曰餘症尙不快差是甚可悶今至五日穀氣不進故胃氣不足積氣時動進用補脾胃抑奸氣之劑則似好矣福源曰不進水剌已至多日是甚悶迫矣命善曰近來醫官尤無可合人恐難湯劑之得宜矣樂性曰日氣不和故調攝之節尤難矣上曰雨勢不止而卿等入來故慈心以爲不安此後更勿入來好矣命善曰臣等旣知患候之尙未快差豈敢不入來乎上曰左右相旣詣誓戒使之勿爲入來可也仍命退諸臣以次退出
정조 12년
兼都承旨沈豐之藥院直行左承旨趙瑍病右承旨趙衍德坐左副承旨尹行元坐右副承旨洪仁浩坐直同副承旨南鶴聞坐直注書二員未差假注書李貞運藥院直趙台榮仕直事變假注書金和鍾仕
정조 12년
藥房提調臣沈豐之副提調臣尹行元啓曰庚炎轉甚伏未審此時聖體若何寢睡水剌之節亦何如侍湯已至多日不瑕有所損王大妃殿氣候何如惠慶宮調攝中氣候何如夜間寢睡安穩朝來諸節益勝乎中宮殿氣候何如臣等今日率諸御醫趁早入診詳察聖候惠慶宮繼進湯劑更爲議定爲宜臣等不任區區伏慮敢此問安竝爲仰稟答曰知道入侍
정조 12년
沈豐之啓曰左承旨趙瑍今日不爲仕進卽爲牌招何如傳曰允
정조 12년
傳于趙衍德曰推考房承旨入侍
정조 12년
傳于趙衍德曰承旨房仍
정조 12년
沈豐之啓曰昨日藥房朝問安時王大妃殿問安大殿承傳色欲爲兼受故臣等心竊訝惑問其委折於司謁則承傳色言于司謁曰有下敎當兼受云故臣等始傳問安矣卽伏見傳敎下者推移兼行之命在於向來而昨日承傳色之有下敎云者萬萬驚駭臣等之未能覺察不卽論啓誠不勝惶恐當該承傳色所當重勘而本院請推之外無他可施之罰何以爲之敢稟傳曰雖有向來下敎卿等旣不親承則豈可只憑承傳色口傳默無一言乎卿等從重推考至於承傳色自有向日廷班之屢請各殿承傳色事有此後未及待令時使之兼受後來奏別無勘罪之端矣
정조 12년
藥房口傳啓曰惠慶宮調攝氣候晩來更若何今日湯劑進服後諸節益有差勝之效乎臣等率諸御醫更爲入侍承候何如臣等不任區區伏慮惶恐敢啓傳曰慈候比昨差勝湯劑明當議定卿等不必入侍矣
정조 12년
南鶴聞啓曰吏曹判書吳載純參判趙鼎鎭參議徐鼎修牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判竝更卽牌招何如傳曰參判一伸無妨許遞參議只推與判書更卽牌招開政
정조 12년
有政吏批判書吳載純進參判未差參議徐鼎修內閣進同副承旨南鶴聞進以李在學爲吏曹參判金思義爲司僕僉正趙景鎭爲監察姜爲淮陽府使鄭殷祥爲昌平縣令開城分敎官單張玄聞東學訓導單高克忠西學訓導單承慶恒
정조 12년
兵批判書李在簡進參判具㢞參議宋鍈病參知柳誼入直右副承旨洪仁浩進以申光輅爲宣傳官金尙源爲訓鍊主簿同知單鄭鏶僉知單車潤泰副護軍權恢副司直尹蓍東李亨逵柳焵副司果鄭福煥尹羽烈
정조 12년
洪仁浩啓曰各營門之分受字內宮墻皆有主管法意何等嚴重而今日曉頭集春門北邊墻垣因雨頹圮只存半邊此乃差備至近之地圍排把守一時爲急而日已向午尙不擧行以致中官代把之境事未前有誠極寒心且該曹則卽已草記而該營則竝與草記而不呈使莫重宮墻致此疎虞該大將不可以本院一時例推而止而論勘輕重有不敢擅便令廟堂稟處何如傳曰近來武將無習陣試射之公務有何役役之端莫重宮墻之大內直接處自曉至午尙不把防尙不草記至有中官來報代把自本院啓辭之境大抵訓將事極爲駭然尋常擧行如此他尙何說何必借手廟堂乎當該大將下義禁府處之
정조 12년
洪仁浩啓曰訓鍊大將徐有大下義禁府處之事命下矣將兵之任不可一刻無摠察之人何以爲之敢稟傳曰都提調兼察從事官發牌聽傳敎
정조 12년
以內弓房手本加下樺皮進排事傳于趙衍德曰此手本下該曹流來加下數爻從便卽爲劃給俾無次次移施之弊
정조 12년
以咸鏡監司狀啓禜祭停撤各穀庶有回醒之望事傳于南鶴聞曰祈晴之後旋得暘曝云十六以後更無注灑乎言念本道穡事雨澤之太過終不得弛慮卿須體此宵旰之憂詳問邑宰俾各遍審里社各具所見狀聞事申飭該道嶺東數邑雨水夥然似不下於北關亦爲申飭東伯詳問邑宰以聞事分付
정조 12년
以慶尙監司狀啓列邑癘疫詳探馳啓事傳于南鶴聞曰以此狀辭觀之疫癘之尙未寢息可知所報名數參以病勢其數不多此果從實枚報而然乎抑簡抄而然乎無論多寡無依者各別周恤於頷顑之前死亡人中無依者收瘞之政無或泛忽事更加嚴飭湖南狀本亦然以此意一體申飭湖西則尙無登聞前此申飭之意果安在哉昨今大雨連宵滂沱雨後病氣亦有蘇滌之望乎一體探問列邑使之從實狀聞周給收瘞等節一體嚴飭俾有實效
정조 12년
南鶴聞以景慕宮郞廳以都提調意啓曰御覽植木貼子以四季朔請出生枯數爻修整以入事曾已定式矣今季朔則別無生枯之可以修整者故御覽貼子不爲請出之意敢啓傳曰知道
정조 12년
南鶴聞以禮曹言啓曰卽接永禧殿令所報則本殿只有兩官而參奉姜有一未肅拜來七月初一日焚香受香時替直無人云莫重直所不可暫曠假官依定式令吏曹以成均館官員口傳啓下以爲推移入直之地何如傳曰允
정조 12년
洪仁浩以戶曹言啓曰興陽縣田稅一隻船到京江致敗後所載穀物之元納宮納已拯未拯照例區處之意有所草記蒙允矣卽接明禮宮宮屬所告則本宮及義烈宮免稅米不入於敗船中而領來色吏方欲來納云故聞極訝惑該船監色沙格之移送秋曹者移文捉來更加査問則所告內以爲明禮宮免稅米五十八石十三斗七升九合義烈宮免稅米一百十七石十二斗五升八合陳省則竝與元陳省而一時受來付之元稅船穀物則以他小船載來而別有領來色吏査問於厥漢則可以詳知云故領來色吏捉來査問則所告內以爲元稅宮納同出於一縣故陳省果爲同時受來竝付於元稅船隻宮納則以他小船載來旣不入於臭載中故果爲往告於當宮以爲納上之地云矣大抵陳省穀物之各在他船前所未有之事一百八十石之宮納分載於小船千里駕海云者亦不成事理其間必有符同作奸之事而査問之下專事牢諱姑待前頭嚴覈使之一體究得而穀物旣已見在爲先準數捧上輸送當宮當初推覈草記時旣不能逐條盤詰又不能詳加照察有此做錯之失惶恐待罪之意敢啓傳曰知道以宮納事昨年飭敎不但截嚴況屬之本曹卽出於爲民除弊初元式令有司之遵守義尤不敢歇後而近來許多奸弊難以枚擧畢竟其害都歸於小民事之無謂孰甚於是乎朝廷擧措當從現發處懲後昨日所謂敗船之今日所謂分載者此無他從中作俑任渠輩行胸臆而然大抵防納不禁弊上生弊有司之臣若能嚴核詳察豈無革其弊之道乎粒粒辛苦出自小民膏血而及其爲弊乃至於此甚至拯米劣米之徵弊反歸於小民哀此小民何以聊生分載一款必由於防納防納一款必由於作奸令刑曹在囚諸人等除尋常各別施威究得實情以聞一以爲痛繩懲後之地一以示慰謝小民之意其在反隅之義不可自京司一番査治而止仍令廟堂將此傳敎嚴飭船運邑諸道道伯處後復有此等事現發守令重勘監司亦宜有不飭之責毋曰一時飭令莫致向後重陷事各別嚴飭可也卿則勿待罪
정조 12년
洪仁浩以兵曹言啓曰卽接廣智營入直哨官李泰亨手本則集春門北邊近處宮墻舊築一間許蓋瓦蓋板及椽木朽傷頹落云令紫門監爲先以杻把子堅實圍排依例樹柵而把守軍兵廣智營入直砲手八名除出限修築間嚴加守直之意分付何如傳曰允旣與頹垣有異當此潦炎軍兵把立之弊不可不念把守置之嚴飭該營使之晝察夜巡可也
정조 12년
洪仁浩以訓鍊都監言啓曰依兵曹草記批旨集春門北邊宮墻一間許蓋瓦蓋板及椽木朽傷頹落處廣智營入直軍五名將校一人率領限修築間使之晝察夜巡之意敢啓傳曰知道
정조 12년
洪仁浩以刑曹言啓曰因承政院啓辭輕囚罪人南莫乭抄出文案草記事命下矣日前司僕寺移文內巨達南莫乭持邊馬出去之際欲爲歷入其家馬則使其洞內十許歲兒看守路傍以馬轡緊繫於厥兒之手渠則仍入其家未及出來之前馬忽驚逸奔突街路兒旣被繫無以脫手隨馬捽曳終至殞命雖非莫乭之手犯以手繫轡卽渠所爲則償命之律烏得免乎同南莫乭準法勘處事移文據南莫乭爲先捉囚厥兒致死一款發甘該部使之檢驗則東部奉事李集命牒呈內致死兒繼得年可十歲量而實因以馬踏致死懸錄矣南莫乭處緊繫馬轡於兒手捽曳致死之由各別嚴覈則其招以爲本寺馬醫司僕每日乘馬調習故今月二十三日朝矣身持邊馬往于馬醫家之路喫飯次入往矣家時以馬鞭穿揷墻壁繫馬于鞭末後致死兒繼得卽矣身姨從而適在其傍故看守之意言及矣方食之際聞行人喧傳之聲則穉兒懸于馬轡捽曳以去云故聞甚驚駭出來見之則馬匹及繼得果無去處追往跟尋已爲致死蓋馬轡端末本有套圈或者繼得解其鞭末所繫之轡渠自納手于套圈中因其馬匹之驚逸捽蹴致死而然也矣身與繼得爲姨從之親而頃刻之間有此慘變卽欲溘然無知伏俟法司處分云矣敢啓傳曰觀此文案參以事情所謂莫乭稱名漢別無可執之罪雖欲爲死人洩冤深看艱覓竝與由我之律而在莫乭無可言成獄一款姑舍是未必爲重治之罪自本曹卽爲參酌決處俾無滯囚之弊畜物何知而因畜殪人則登時戮其畜以寓重人賤畜之義可也問於該寺馬匹則伊時卽爲出給所謂屍親敢生轉賣之計了無屠殺之意云渠雖無識常漢惻隱之心人皆有之不惟不報讎忍欲爲此賭利此似小事有關風化倫綱尋常殺獄行賄私和其律何等至嚴厥漢所爲十倍甚於私和所謂屍親捉來各別嚴囚以爲待用刑痛治之地可也
정조 12년
洪仁浩以刑曹言啓曰南莫乭抄出文案草記批旨內南莫乭自本曹參酌決處問於該寺馬匹則伊時出給屍親敢生轉賣之計了無屠殺之意云雖無識常漢不惟不報讎忍欲爲此賭利此似小事有關風化倫綱所謂屍親捉來各別嚴囚待用刑痛治事命下矣謹按律文則大明律畜産咬踢人條有曰凡馬牛有觸觝踢咬人而記號拴繫不如法因而殺傷人者以過失論同律戲殺誤殺過失殺傷人條有曰若過失殺傷人者各准鬪殺傷罪依律收贖南莫乭依鬪殺律收贖放送屍親金聖大依傳敎着枷牢囚待用刑各別嚴治計料之意敢啓傳曰知道
정조 12년
洪仁浩以刑曹言啓曰卽因罪人南莫乭勘處取考律文則大明律畜産咬踢人條所云馬牛觸觝踢咬人而記號拴繫不如法因而殺傷人者以過失論者恰爲此事准備故已以依此律勘處之意草記矣記號二字之義問于律官輩則皆以爲皇朝之法馬牛之咬踢人者另加標識掛在該馬牛身上故老相傳如此云今但以不如法之文見之亦可驗此說之有據臣等寡陋今始知皇朝有此法此可以仰見皇朝用意仁厚制法嚴密之盛德宏規誠不勝欽誦感歎大抵馬牛之悍惡難制咬踢人觸觝人者不知其數今若明白記號標識撘在馬牛身上使人人者皆望見而避之各思處變應猝之方則世之被咬踢被觝觸死者尠矣一歲之中八方之內人命之全活當爲幾何我聖朝禮律規度一遵皇朝而獨於此事闕而不擧恐爲欠典擧而措之不過一號令間事而亦無他礙掣難便之端區區微見不敢有隱竊欲贊聖朝好生之德敢自附古人執藝之義下詢廟堂劃卽擧行未知何如傳曰欲裨好生之政陳此師古之請意可嘉也許令廟堂稟處
정조 12년
洪仁浩以刑曹言啓曰因承政院啓辭輕囚罪人中安福崇權㸇吳景雲申應祺元亨斗梁啓賢照律草記金守海勘處韓吾公尹致衡決配黃一哲遠配待用刑嚴刑三次奴好乭李世興傷處看審勘放草記趙漢璡己推覈則照律草記南莫乭抄出文案草記金漢重定配池聖祿罪犯商量決放朴茂盛罪犯商量勘放朴聖彩保放事命下矣安福崇則成均館因齋中送言移文內本以穿股貫索屢入捕廳之漢突入齋中凌辱多士拔劍投石齋舍窓戶廳板每每偸竊至於釋菜時作亂於籩豆之間此漢決不可生出獄門云故捧遲晩後照大明律拆毁申明亭房屋律杖一百流三千里定配於咸鏡道慶興府而杖則令配所官待用杖擧行權㸇則敎誘申應祺僞造文券欺人放賣偸食價錢二百兩申應祺則被誘權㸇僞造文券罪照大典通編僞造文記奸詐現著者杖一百流三千里敎誘者同罪之文權㸇咸鏡道永興府申應祺平安道三登縣竝定配所而杖則令各其配所官待用杖擧行吳景雲則敎誘梁啓賢偸出金吾所在逆家畓券廣布同黨欺人取物梁啓賢則被誘於吳景雲偸給逆家畓券罪照大明律盜他人田宅杖八十徒二年及敎誘人犯法與犯人同罪律吳景雲黃海道豐川府梁啓賢忠淸道靑陽縣竝定配所而杖則令各其配所官待用杖擧行元亨斗則欺取他人家券典當出債百餘兩後數年逃避罪照大明律用計欺詐以取財物律杖七十收贖放送金守海則與閔景顯符同曺大鳳之權賣畓券圖納逆宗家罪照大明律將互爭他人田投獻官豪勢要人者杖一百徒三年律定配於原春道平海郡而杖則令配所官待用杖擧行韓吾公則以士夫家婢夫每每酗酒淩辱其妻上典罪定配於忠淸道唐津縣尹致衡則毆打士夫逃避不現罪定配於舒川郡黃一哲則祼體突入士夫家內房毆打婦女罪定配於咸鏡道穩城府而令配所官依傳敎待用刑嚴刑三次趙漢璡則偸出他人畓券成出僞券代充後旋因本畓之屬公畿營還給本券罪照大典通編僞造文券杖一百流三千里律杖配竝收贖放送金漢重則依傳敎定配於慶尙道機張縣池聖祿則以毆人成傷罪依律文笞四十收贖放送朴茂盛則以瞞告官長罪照不應爲律笞四十收贖放送朴聖彩則依傳敎保放奴好乭及李世興被刺被打人傷處看審日暮不得擧行待明朝看審後竝依本律勘處之意敢啓傳曰潦炎滯囚可悶昨有分等決處之命而觀此草記各人照律可謂廷尉當竝依此擧行至於金守海如渠何足言向來判付忘未竝擧勿配參酌決放可也
정조 12년
洪仁浩以刑曹言啓曰依傳敎奴好乭及李世興處被刺被打人傷處看審則好乭處被刺人崔大昌傷處旣盡完合故好乭則依本律勘罪後發配世興處被打人鄭榮辰胸膛被踢處如掌大者今至十餘日一向靑黑而硬面色喘息十分危重故李世興則姑不得勘處辜限間還爲嚴囚之意敢啓傳曰知道
정조 12년
洪仁浩以義禁府言啓曰保放罪人金泰熙卽其地定配林致秀張泳李仁煥張敬相延德雨依本律勘放閔廷桓依他檢官例勘放金潤國以奪告身放送時囚罪人權友仁附過放送李得臣以不應爲而爲律勘放事命下矣金潤國告身盡行追奪放送權友仁附過放送閔廷桓依他檢官例杖一百收贖告身盡行追奪永不敍用放送李得臣以不應爲事理重律杖八十收贖奪告身三等放送金泰熙平安道定州牧卽其地定配而以狀啓內辭意具罪目依例發遣府羅將押送配所林致秀張泳李仁煥張敬相延德雨等慶尙監司金光默狀啓內莫重國穀初不督捧轉相虛錄逐年瞞勘者己極可駭而延德雨李仁煥張敬相等還穀反逋之外公貨犯用之數延德雨爲四十三兩李仁煥爲二十兩張敬相爲二百兩而不卽還報尤爲無嚴罪取考律文則大典通編倉庫條有曰還上虛錄者徒三年定配又五年禁錮大明律監守自盜條有曰凡監臨主守自盜倉庫錢糧者計贓五貫以下杖九十二十貫杖一百流二千里名例有曰二罪俱發以重者論大典通編推斷條有曰徒流以下之罪喪前所犯而喪後發覺者竝從勘斷時收贖犯私罪杖一百以上決杖告身盡行追奪雜令條有曰王府決杖者代以金贖矣林致秀告身盡行追奪又五年禁錮原春道高城郡養珍驛徒三年定配李仁煥從重論告身盡行追奪又五年禁錮黃海道豐川府安山驛徒三年定配延德雨從重論告身盡行追奪又五年禁錮忠淸道舒川郡豆谷驛徒三年定配而以狀啓內辭意具罪目依例發遣府羅將押送于各其配所張泳張敬相俱是喪人張泳告身盡行追奪又五年禁錮而徒三年定配以喪前所犯收贖張敬相從重論告身盡行追奪而杖一百流二千里定配以喪前所犯收贖放送何如傳曰允有功議者各減一等
정조 12년
洪仁浩以義禁府言啓曰金潤國告身盡行追奪閔廷桓杖一百收贖告身盡行追奪永不敍用李得臣杖八十收贖奪告身三等林致秀李仁煥延德雨等各告身盡行追奪徒三年定配又五年禁錮張泳徒三年定配以喪前所犯收贖告身盡行追奪又五年禁錮張敬相杖一百流二千里以喪前所犯收贖告身盡行追奪事照律草記批旨內有功議者各減一等事命下矣李得臣六代祖楘扈聖原從功臣麟坪大君五寸親云功議各減一等杖六十收贖奪告身一等張敬相祖萬柱揚武原從功臣云功減一等杖一百徒三年以喪前所犯收贖告身盡行追奪閔廷桓雖有功永不敍用無減等之例金潤國林致秀張泳李仁煥延德雨等無功議云而卽接李仁煥呈狀則其母年今七十無兄弟獨身云故取考律文則大明律犯罪存留養親條有曰凡祖父母父母老疾應侍家無以次成丁者若犯徒流收贖存留養親云矣李仁煥徒三年定配以親年七十收贖告身盡行追奪又五年禁錮何如傳曰允
정조 12년
戊申六月二十八日卯時上御誠正閣藥房入診入侍時提調沈豐之副提調尹行元假注書李貞運記注官金鳳顯記事官金祖淳檢校直提學李秉模醫官徐命緯金光國李翊臣卞觀海金行順以次進伏訖豐之曰潦炎轉甚此時聖體若何上曰一樣矣豐之曰惠慶宮症候益有差勝之節乎上曰諸節比昨少差矣上曰醫官進前命緯等進伏上曰昨日湯劑進服後膈間顯有涼意不無妨於寒痰之慮而腹中不平之候則少有減勢寢睡亦安穩比再昨則有變動矣自今日進粥水剌則何如豐之曰爲日已多飮食之節不可不加意矣醫官之言亦以爲當進稀粥云矣命緯曰泥滯之候由於膈氣痰候故雖米飮亦未嘗不滯矣自今進稀粥恐似宜矣上曰今日湯劑當依昨日方文爲之乎命緯曰當依前方矣豐之曰再昨夜有渴候矣今日則何如上曰昨日則渴候有加香薷散二貼幾盡服矣觀海曰山桅炒黑則性味不寒且入豆䜴則有益開胃之道今日湯劑中山桅加入分數似好矣命緯曰山桅三分亦有動靜則不必加其分數矣上曰然則加三分爲之可也命書榻敎曰惠慶宮進服加味六和湯一貼製入上敎秉模曰雨勢連日大霔自本曹下帖申飭各陵官而元陵官則尤各別申飭可也欲命奉審或摘奸而亦不無弊端故姑置之矣上曰政官牌招開政出榻敎命退諸臣以次退出